# Akende käitumine

Mooduli ülaosas näeb mitme kaardi sakke: Fookus, Tiitliriba toimingud, Akna toimingud, Liigutamine ja Muud. Kaardil Fookus saab määrata, kuidas aknad saavad või kaotavad fookuse, s.t muutuvad aktiivseks või mitteaktiivseks. Kaartidel Tiitliriba toimingud ja Akna toimingud saab määrata, kuidas reageerivad hiireklõpsule tiitliribad ja aknad. Kaardil Liigutamine saab määrata, kuidas aknad liiguvad ja kuidas nad käivitumisel asetuvad. Kaardil Muud leiab mõningad spetsiifilisemad valikud, mis muu hulgas käsitlevad akende liigutamist töölaudade vahel ning akende varjamist.

Pane tähele, et selle mooduli seadistused kehtivad ainult siis, kui sa kasutad &kde; loomupärast aknahaldurit &kwin;. Mõne teise aknahalduri puhul uuri selle dokumentatsioonist, kuidas akende käitumist kohandada.

### Fookus

Töölaua fookus tähendab siinkohal akent, milles kasutaja parajasti oma tegemisi teeb. Fookuses akna kohta kasutatakse tihtipeale ka väljendit aktiivne aken.

Fookuses aken ei ole tingimata esiplaanil asuv aken — viimase kohta kasutatakse mõistet (esile)tõstetud aken ja kuigi ka seda saab seadistada, käib fookuses ja esiletõstetud akna seadistamine siiski eraldi.

#### Fookuse röövimise vältimise tase

See määrab, kui tugevasti üritab KWin takistada soovimatut fookuse röövimist, mida põhjustab uute akende ootamatu aktiveerumine.

See võimalus ei tööta fookuse reeglite Fookus hiire all ja Fookus kindlalt hiire all korral.

Puudub

- Vältimine on välja lülitatud ning uued aknad muutuvad alati aktiivseks.

Madal

- Välistamine on lubatud: kui mõni aken ei toeta taustamehhanismi ning KWin ei suuda usaldusväärselt otsustada, kas seda aktiveerida või mitte, siis see aktiveeritakse. See võib anda keskmisest paremaid või ka halvemaid tulemusi sõltuvalt konkreetsest rakendusest.

Keskmine

- Välistamine on lubatud.

Kõrge

- Uued aknad aktiveeritakse ainult siis, kui ükski aken ei ole parajasti aktiivne või kui nad kuuluvad parajasti aktiivse rakenduse juurde. See seadistus ei ole tõenäoliselt üldse mõttekas, kui ei järgita hiire fookuse reeglit.

Äärmuslik

- Kasutaja peab kõik aknad konkreetselt aktiveerima.

Aknad, mille puhul välditakse fookuse röövimist, märgitakse tähelepanu nõudvaks, mis vaikimisi tähendab seda, et nende tegumiriba kirje hakkab vilkuma. Seda saab muuta märguannete juhtimismoodulis.

#### Fookuse reegel

&kde; saab fookuse kindlaks määrata neljal viisil:

Fokuseerimiseks vajalik hiireklõps

- Aken muutub aktiivseks sellele klõpsates.

Fookus järgib hiirt

- Akna aktiveerib hiirekursori viimine akna kohale. Uued aknad, näiteks minikäsurida, mille saab välja kutsuda kiirklahviga &Alt;F2, saavad siiski fookuse ka ilma vajaduseta viia hiir nende kohale.

  Mõnes aknahalduris kasutatakse selle võimaluse kohta ka nimetust fookus järgib peamiselt hiirt.

Fookus hiire all

- Aktiivseks muutub aken, mille kohal paikneb hiirekursor. Kui see ei asu ühegi akna kohal (paiknedes näiteks töölaual), on fookuses viimane hiirekursori all asunud aken. Uued aknad, näiteks minikäsurida, mille saab avada kiirklahviga &Alt;F2, ei saa fookust, vaid nende aktiveerimiseks on vaja hiirekursor nende kohale viia.

Fookus kindlalt hiire all

- Sama mis Fookus hiire all, aga veel rangem: aktiivne on ainult aken, mis asub hiirekursori all. Kui see ei asu akna kohal, ei ole ühelgi aknal fookust. Uued aknad, näiteks minikäsurida, mille saab avada kiirklahviga &Alt;F2, ei saa fookust, vaid nende aktiveerimiseks on vaja hiirekursor nende kohale viia.

  Pane tähele, et Fookus hiire all ja Fookus kindlalt hiire all tõkestavad teatavaid võimaluste korralikku toimimist, näiteks akende läbilappamist kiirklahviga &Alt; .

Kui fookuse reegel on kindlaks määratud, saab asuda akna esiletõstmise seadistuste juurde.

Kui märkida ära Akna tõstmine viivitusega, toob &kde; akna esiplaanile, kui hiir jääb akna kohale määratud ajaks. Kui lubatud on Fookuse viivitus, muutub aken, mille kohal hiirekursor viibib, aktiivseks ehk saab fookuse teatava aja möödudes. See on eriti kasulik valiku Fookus järgib hiirt korral. Viivituse saab mõlemal juhul kindlaks määrata kerimiskastiga.

Liiga lühikese viivituse korral hakkavad aknad väga kiiresti vahetuma, mis võib muutuda päris häirivaks. Enamasti peaks sobima viivitus vahemikus 100-300 ms. See on piisavalt lühike, aga võimaldab siiski teel vajaliku aknani libiseda üle teiste akende väljapaistvate osade, ilma neid esile toomata.

Kui jätta automaatne esiletoomine sisse lülitamata, tuleks kindlasti ära märkida valik Klõps tõstab aknaaktiivseks. Kui jätta märkimata nii automaatne esiletoomine kui ka Klõps tõstab akna aktiivseks, on tulemuseks see, et esile ei tooda üldse ühtegi akent.

### Tiitliriba toimingud

Sellel kaardil saab määrata, mis juhtub akendega, kui klõpsata hiirenupuga tiitliribal.

#### Topeltklõps tiitliribal

Rippmenüüst saab valida kas varjamise või mitme erineva maksimeerimise ja minimeerimise variandi vahel.

Kui valida Maksimeerib, siis &kde; maksimeerib akna alati, kui selle tiitliribal tehakse topeltklõps. Lisaks võib valida akna maksimeerimise kas ainult püst- või rõhtsuunas.

Valik Varjab aga sunnib akna end kokku kerima, nii et näha jääb ainult tiitliriba ise. Sellel uuesti topeltklõpsu tehes taastatakse aken selle tavalises suuruses.

Akende varjamist saab panna automaatselt kaduma ka lihtsalt hiirekursori viimisega varjatud akna tiitiliriba kohale. Selleks tuleb mooduli kaardil Muud lihtsalt märkida kastike Hoveri lubamine. See on väga hea võimalus tagada töölaual ruumi, kui näitekes kopeerid ja asetad paljude akende vahel.

#### Tiitliriba ja raam

Selles sektsioonis saab määrata, mis juhtub siis, kui teha tiitliriba või akna raamil ühekordne klõps. Pane tähele, et ühe ja sama klõpsuga saab seostada erinevaid toiminguid vastavalt sellele, kas aken on aktiivne või mitte.

Kõigi hiirenuppude, modifikaatorite, aktiivsete ja mitteaktiivsete akende puhul saab valida kõige sobivama toimingu. Valikud on järgmised:

Aktiveerib

- Muudab akna aktiivseks.

Langetab

- Liigutab akna ekraanil tagaplaanile. Sel moel ei sega aken enam.

Ei tee midagi

- Nagu öeldud: mitte midagi ei juhtu.

Toimingute menüü

- Avab väikese alammenüü, kus saab valida mõningaid aknaga seotud käske (&ie; Maksimeeri, Minimeeri, Sulge &etc;).

Tõstab

- Toob akna ekraanil esile. Kõik selle aknaga kattuvad aknad peidetakse selle alla.

Tõstmise ja langetamise vahel lülitamine

- Toob esiplaanile aknad, mis ei ole esiplaanil, ja viib tagaplaanile seni esiplaanil olnud aknad.

#### Maksimeerimisnupp

Siin saab määrata kolme hiirenupu käitumise klõpsamisel maksimeerimisnupule. Valida saab maksimeerimise ainult püstsuunas, ainult rõhtsuunas või mõlemas suunas.

### Akna toimingud

#### Mitteaktiivne sisemine aken

Mooduli selles osas saab määrata, mis juhtub siis, kui klõpsad hiire mis tahes nupuga mitteaktiivses aknas.

Valikud on järgmised:

Aktiveerib, tõstab ja arvestab klõpsu

- See muudab klõpsatud akna aktiivseks, toob selle ekraanil esiplaanile ning edastab hiireklõpsu aknas asuvale rakendusele.

Aktiveerib ja arvestab klõpsu

- See muudab klõpsatud akna aktiivseks ja edastab hiireklõpsu aknas asuvale rakendusele.

Aktiveerib

- See muudab lihtsalt klõpsatud akna aktiivseks. Hiireklõpsu ei edastata aknas asuvale rakendusele.

Aktiveerib ja tõstab

- See muudab klõpsatud akna aktiivseks ja toob selle ekraanil esiplaanile. Hiireklõpsu ei edastata aknas asuvale rakendusele.

#### Sisemine aken, tiitliriba ja raam

Alumises sektsioonis saab määrata lisatoiminguid, mis võetakse ette siis, kui vajutatakse muuteklahvi (vaikimisi &Alt;) ja klõpsatakse hiirega aknas.

Ka siin saab omistada hiire vasaku, keskmise ja parema nupu klõpsule ning hiirerattale erinevad toimingud.

Valikud on järgmised:

Langetab

- Liigutab akna ekraanil tagaplaanile. Sel moel ei sega aken enam.

Liigutamine

- Võimaldab valitud akent töölaual lohistada.

Ei tee midagi

- Nagu öeldud: mitte midagi ei juhtu.

Tõstab

- Toob akna ekraanil esile. Kõik selle aknaga kattuvad aknad peidetakse selle alla.

Suuruse muutmine

- Võimaldab muuta valitud akna suurust.

Tõstmise ja langetamise vahel lülitamine

- Toob esiplaanile aknad, mis ei ole esiplaanil, ja viib tagaplaanile seni esiplaanil olnud aknad.

### Liigutamine

#### Aknad

Nende valikutega saab määrata, kuidas paistavad aknad ekraanil, kui neid liigutatakse. Enamik valikuid nõuab lõivu jõudluse arvelt, nii et kui soovid võimalikult sujuvat tegevust, tasuks need välja lülitada. Aga kui sul on nagunii kiire arvuti, siis võivad need ka mõnevõrra silmailu pakkuda.

Akna liigutamisel näidatakse selle sisu

- Sisselülitamise korral näidatakse liigutamise ajal kogu akna sisu, mitte aga ainult selle kontuuri. Tulemus ei pruugi olla kuigi hea aeglasematel ja ilma graafikakiirenduseta arvutitel.

Akna suuruse muutmisel näidatakse selle sisu

- Sisselülitamise korral näidatakse suuruse muutmise ajal kogu akna sisu, mitte aga ainult selle kontuuri. Tulemus ei pruugi olla kuigi hea aeglasematel arvutitel.

Akna liigutamisel või suuruse muutmisel näidatakse selle geomeetriat

- Sisselülitamise korral näidatakse akna suuruse muutmisel hüpikkohtspikris akna suurust pikslites.

Maksimeeritud akende piirete näitamine

- Kui see valik on sisse lülitatud, aktiveeritakse maksimeeritud akendel piirded ning see võimaldab neid liigutada ning nende suurust muuta täpselt nagu tavaliste akende korral..

#### Haaramistsoonid

Ülejäänud osal kaardist saab seadistada haaramistsoone. Need on nagu magnetväli töölaua ja iga akna serval, mis sunnivad aknaid servapidi kokku, kui need teineteisele piisavalt lähedale satuvad.

Piirde haaramistsoon:

- Siin saab määrata ekraani piirete haaramistsooni. Akna liigutamisel vähemalt määratud kaugusele tõmmatakse see töölaua serva vastu.

Akna haaramistsoon:

- Siin saab kindlaks määrata akende haaramistsooni. Nagu ekraanipiirete puhul, tähendab see, et teisele aknale piisavalt lähedale liigutamisel tõmmatakse aken otsekui magnetiga selle serva külge.

Keskkoha haaramistsoon:

- Siin saad seada ekraani tsentri haaramistsooni, so magnetvälja tugevust, mis paneb aknad ekraani keskkohta tõmbuma, kui aken nende lähedale liigutada

Aknaid haaratakse ainult siis, kui nad kattuvad

- Märkimise korral ei tõmmata aknaid teineteise külge, kui nad on vaid lähestikku, vaid nad peavad teineteist katma kuni siin määratud määral.

### Muud

Kaardil Muud saab täppishäälestada mõningaid akende käitumise üksikasju.

### Varjamine

Hoveri lubamine

- Sisselülitamise korral keritakse varjatud aken automaatselt uuesti lahti, kui hiirekursor viibib mõnda aega selle tiitliriba kohal. Seda aega saab kindlaks määrata liuguriga.

### Aknad kaartidena

Sisselülitamisel püütakse automaatselt tuvastada, kas uus aken on seotud mõne olemasolevaga ja kui on, siis asetada see samasse aknarühma.

Kohene lülitumine automaatselt rühmitatud akendele

- Sisselülitamisel lülitutakse kohe uutele aknakaartidele, mis lisati automaatselt aktiivsesse rühma.

Asetus

- Paigutamise reegel määrab kindlaks, kuhu ilmub töölaual uus aken. Kaval paigutamine püüab teha nii, et kattumine teiste akendega oleks minimaalne, Kaskaad seab aknad kaskaadi ning Juhuslik kasutab juhuslikku asukohta. Keskjoondatud avab kõik uued aknad ekraani keskel ning Nullnurgas avab aknad nii, et nende ülemine vasak nurk asub ekraani ülemises vasakus nurgas.

Mitteaktiivsete rakenduste lisaaknad peidetakse

- Sisselülitamise korral peidetakse mitteaktiivse rakenduse lisaaknad (tööriistaaknad, eraldatud menüüd jms.) ning neid näidatakse uuesti alles siis, kui rakendus taas aktiivseks muutub. Arvesta, et selleks peavad ka rakendused oma lisaaknaid korrektse tüübiga märgistama, muidu see võimalus ei toimi.

### Paanimine

Paanimise lubamine

- Paanimist kasutav aknahaldur paigutab kõik aknad nii, et nad üksteist ei kataks. Sel moel on kõik aknad alati näha.

Vaikimisi paanimise paigutus

- Siin saab määrata vaikimisi valiku: spiraalne, veerud (kahes veerus rõhtsalt paanidena) või hõljuv (aknaid ei paanita üldse).

Hõljuvate akende esiletõstmine

- Akende esiletõstmise reegel määrab, kuidas seatakse pinusse hõljuvad aknad Kõigi tõstmine/langetamine tõstab esile kõik hõljuvad aknad, kui aktiveeritakse hõljuv aken. Aktiivse tõstmine/langetamine tõstab esile ainult aktiivse akna. Hõljuvad aknad peal hoiab hõljuvad aknad alati pealmistena isegi siis, kui aktiveeritakse paanitud aken.